钦定古今图书集成/理学汇编/学行典/第079卷 > 《驷不及舌赋》陈仲卿
## 钦定古今图书集成/理学汇编/学行典/第079卷 > 《驷不及舌赋》陈仲卿

言如流兮惟舌是出，咎将至兮徒驷之疾。既力竭而
罔逮，则厉阶而非一。孰云不进，谅金铄以难追；尚谓
莫扪，苟星奔而愈失。由是知所大者，吾将诫之，虽欲
加于鞭策，诚有谬于毫厘。不且息焉，想喋喋而自远；
非敢后也，因骎骎而罔追。尔其逝矣将兴，班如忽越，
彼悬蹄之莫驰，伊利口之斯发。犹在耳而旋失须臾，
若过隙而终烦灭没。澹澹如掉，俄出有而入无；薄薄
陟遐，想劳筋而苦节。岂独嚣然未殄，倏尔既徂。征其
如驾之捷，防其不密之枢。如沸如腾，讶已成于枝叶；
靡瞻靡顾，信空骋于道途。原夫贵以寡尤，取之不辱，
虑一出而匪贱，故再驱而是勗。苟如簧之靡定，是见
瘁躬；若捕影之无由，宁劳蹀足。是知听之则咎，鼓之
或非，靡不忘于可复，固必在于知机。虽齐景之则多，
爰思灭迹；傥张仪之尚在，讵可塞违。至哉立彼教言，
先乎根本，弘影响之靡诫，惧众多之招损。崩腾未蹀，
侔逐日而自勤；反复虽柔，见如电之将远。是知孔甘
者辱，若讷者荣，期自虞于速祸，故必遣于遄征。君子
所以存劝诫，立度程，虽奔走而致远，吾知夫“莫疾于
声。”